Rēzeknes Valsts 1. ģimnāzija

Rēzeknes Valsts 1. ģimnāzija ir vispārizglītojoša skola Rēzeknē.
2016./2017. m.g. ģimnāzijā mācījās 393 skolēni, strādāja 49 pedagogi. Ģimnāzijas darbības mērķis ir organizēt un īstenot kvalitatīvu un mūsdienīgu izglītības procesu, kas nodrošina valsts vispārējās izglītības standartos noteikto mērķu un rezultātu sasniegšanu. Latviešu valoda ir ģimnāzijas mācību valoda.

Vēsture 
1920. gadā dibināja Rēzeknes Valsts ģimnāziju, kas savu darbību pārtrauca 1940. gada jūlijā PSRS okupācijas dēļ. Ģimnāzija savu darbību atjaunoja 1998. gada 1. jūlijā, bet 2004. gada 1. septembrī tai tika piešķirts Valsts ģimnāzijas statuss.
Rēzeknes 1. vidusskolas pirmsākumi atrodami 1855. gadā. 1944. gadā Rēzeknes 1. pamatskola kļuva par vidusskolu. 1998. gadā skola tika reorganizēta un pārdēvēta par Rēzeknes pamatskolu, 2000. gadā atkal par Rēzeknes 1. vidusskolu. 
2015. gada 3. augustā Rēzeknes Valsts ģimnāzijas un Rēzeknes 1. vidusskolas reorganizācijas rezultātā tika izveidota Rēzeknes Valsts 1. ģimnāzija, kas atrodas Dzirnavu ielā 3a.

Direktori 
Rēzeknes Valsts 1. ģimnāzijas direktori

2015. – pašlaik — Jānis Poplavskis

Rēzeknes Valsts ģimnāzijas (pirms reorganizācijas) direktors

1998. VII – 2014. XII — Aivars Vilkaste

Rēzeknes 1. vidusskolas (pirms reorganizācijas) direktori

1953. – 1967. — Eleonora Mītniece
1967. – 1995. — Viktors Sprūga
1995. – 1997. — Janīna Ostaša
1997.XII – 1998.II — Viktors Sprūga
1998.II – 1998.30.VI — Aivars Vilkaste
1998.1.VII – 2003. — Arnolds Drelings
2003. –  2015. —  Jānis Poplavskis

Sasniegumi 
2015./2016. m.g. Latvijas skolu reitinga “lielo skolu” grupā Rēzeknes Valsts 1. ģimnāzija ierindojās 10. vietā.
Latvijas  skolēnu 69. spartakiādes  sacensības vieglatlētikā “Jauno vieglatlētu kauss” iegūta 2. vieta meiteņu un zēnu komandai.
Latvijas 40. skolēnu zinātniskajā konferencē vides zinātnes sekcijā 3. vieta - 12.klases skolniekam  Antonam  Maksimovam, atzinības raksts par piedalīšanos 11. klases skolniecei Evitai Dzervinikai.
12. atklātajā mājturības un tehnoloģiju olimpiādē „Gadalaiki – rudens”  1. vieta - 12. klases skolniekam Jēkabam Olafam Rukmanim, 3. vieta 7. klases skolniecei Laumai Skarbinīkai, atzinība 8. klases skolniecei Ermīnei Krustānei.
Skatuves runas  konkursā „Vuoluydzāni”  1. vieta 12. klases skolniekam Eduardam Armuškam.
21. krievu valodas (svešvalodas) valsts olimpiādē 10.-12. klašu skolēniem  1. vieta 12. klases skolniecei Karīnai Seilei – Zundānei,  2. vieta 12. klases skolniecei Anastasijai Bovkunei.
Valsts 57. ķīmijas olimpiādē 9.-12. klašu skolēniem  3. vieta 11. klases skolniecei Aijai Gudkovai.
Valsts 66. matemātikas olimpiādē 9.-12. klašu skolēniem  11. klases skolniecei Aijai Gudkovai atzinība.
Rēzeknes pilsētas vokālajā mūzikas konkursā „Balsis”, Latgales novada vokālās mūzikas konkursā „Balsis” Līvānos 7.-9. klašu meiteņu vokālajam ansamblim „Noskaņa”  I pakāpes diplomi.
Kokapstrādes tehnoloģiju konkursā “Topi par meistaru” 1.vieta 8. klases skolniekam Jānim Driksnam, 12. klases skolniekam Jēkabam Olafam Rukmanim, 2. vieta 8. klases skolniekam Domenikam Svikšam,  3. vieta 8. klases skolniekam Gatim Gorodničijam.

Izglītības programmas 
Pamatizglītības otrā posma (7.-9.klase) programma.
Pamatizglītības otrā posma (7.-9.klase) matemātikas, dabaszinību un tehnikas virziena programma.
Vispārējās vidējās izglītības vispārizglītojošā virziena programma.
Vispārējās vidējās izglītības matemātikas, dabaszinību un tehnikas virziena programma.
Vispārējās vidējās izglītības humanitārā un sociālā virziena programma.

Ārpusklases nodarbības un interešu pulciņi 
Ģimnāzija piedāvā iespēju izglītojamajiem dziedāt 7.-12. klašu jauktajā korī un ansamblī “Noskaņa”, muzicēt instrumentālajā ansamblī, spēlēt ģitāristu ansamblī, dejot tautiskās dejas kolektīvā „Skali”, apmeklēt basketbolu, volejbolu,  tehniskās modelēšanas pulciņu, darboties debašu klubā, papildus apgūt franču valodu, novada mācību.

Tradīcijas 
Zinību diena, Skolotāju diena, Tūrisma salidojums, Dzejas diena, latviešu gadskārtu ieražu svētku svinēšana, Karjeras nedēļa, skolas absolventu salidojums, Žetonu vakars, labāko skolēnu un viņu vecāku godināšana pasākumā „Laureāts”, balles vidusskolēniem, jaunatnes  iniciatīvu projekti.

Dalība starptautiskos projektos 
Comenius skolu partnerība, partnerskola Landshūtā Vācijā. DSD skola (Deutsches Sprachdiplom), kas dod iespēju nokārtot vācu valodas eksāmenu un studēt Vācijā, Gētes Institūta atbalsta skola. Rēzeknes Valsts 1. ģimnāzija ir vispasaules programmas „Skolas – nākotnes partneri” dalībniece un vienīgā FIT programmas skola Latvijā.

Ārējās saites 
Mājaslapa
Facebook lapa

Skolas Rēzeknē